ming030890/wiki-yue-high-quality huggingface dataset:
通史

通史，係一地之史，以貫通各段時期去寫，同斷代史相對。通史將唔同時期，作一大觀，唔再集中講一時期，一朝代，大家之間係有脈絡。
通古斯語系

（英文：Tungusic languages），又叫滿洲-通古斯語系（Manchu-Tungus languages）係個亞洲語系，分佈喺西伯利亞到滿洲一帶，而家約莫得返7.5萬人用通古斯語系嘅語言做母語。通古斯語言中有好多瀕危語言，比如滿文、赫哲話等。佢嘅母語民族主要有滿族、赫哲族、錫伯族、鄂溫克族。
過去學界將佢分類做阿爾泰語系嘅語族，但隨住對呢個語系假說嘅否定，通古斯語族就隨之升格做咗語系。
通宵

通宵，粵語又叫通頂，係成晚嘅意思，尤其係後半夜，直至天光。
通宵呢行一般喺消防、醫療（急症業務）、治安呢三樣會搞。亦有少部分快餐檔或娛樂場所會搞通宵服務，但一般會掛「通宵服務」或「24小時營業」呢啲字樣。
運籌學

運籌學（operations research；英式英文：operational research）係一門用數學上嘅分析方法（例如係統計學同埋最佳化等）嚟幫手做重大決策嘅領域。
運載火箭

運載火箭（英文：carrier rocket 或者 launch vehicle），係火箭類型，專門載住啲嘢由地球表面送上地心軌道或者太空。
運輸及房屋局

運輸及房屋局（英文：Transport and Housing Bureau，THB），係中華人民共和國香港特別行政區政府嘅決策局之一，負責香港海、陸、空交通，同埋物流同房屋政策。2022年7月1號開始，運輸及房屋局被分拆成運輸及物流局同房屋局，亦係香港嘅政府史上最後一任局長為陳帆。
運算認知

運算認知（computational cognition）涉及用運算方法（電腦模擬等）研究認知同心靈。
運算邏輯

運算邏輯（英文：computation logic）係指運算機械所用嘅邏輯，例如可以睇吓邏輯門點樣用布林邏輯。
運財五福星

《運財五福星》（英文：How to Meet the Lucky Stars）係1996年港產片，亦係福星系列踏入九十年代嘅電影之一，由曾志偉監製，陳勛奇執導，李智為、李炳光、李慕瓊共同編劇。

劇情
賭王雷天，喺一次頂級國際頂級睹術大賽中被賭花上宮飛花陷害而落敗，身敗名裂以至吞槍自殺。佢個女慧琳誓要為阿爸報仇並求助雷天生前好友華叔，華叔於是重召五福星幫手…
運算語言學

運算語言學（computational linguistics）係語言學嘅一門，專用電腦模擬噉嘅運算方法嚟研究語言。

語言模型
内文：語言模型
語言模型（language model）係一種「模擬」語言嘅數學模型。一個語言模型通常會源自畀電腦讀取大量嘅語料，形成一個概率分佈；數學化啲噉講，即係話一個語言模型能夠畀到
（一句句子啲字係  嘅機率）
（已知句句子啲字係 ，下一隻字係  嘅機率）
... 等嘅數值，當中啲機率數值好多時係靠人工神經網絡計出嚟嘅。例如好出名嘅 ChatGPT 就係一個語言模型。
運算金融學

運算金融學（英文：computational finance）係一個領域，專門將電腦科學上嘅知識應用落去金融嗰度。簡單嘅例子有用機械學習上嘅技術嚟預測股價。
走火警

走火警，又叫火警演習，係種防災嘅演習活動，模擬火燭嗰時，點樣逃離火場，疏散到安全嘅地方。無論係學校或者寫字樓，都需要定期搞。
走私坳

走私坳，係香港新界沙田區西南面一個山坳，喺孖指徑東南面，金山東北面，下城門水塘西南面。
走生命的路

《走生命的路》係中國歌手龔琳娜出嘅專輯，2005年由中國唱片廣州公司出版。

簡介
呢隻碟收錄咗14隻歌。
走讀生

走讀生係指嗰間學校有寄宿宿舍設施，而唔參加嗰間學校寄宿嘅學生，放學之後可以返屋企，喺學校度住嘅學生稱為寄宿生。
走進大灣區

《走進大灣區》（英文：Into The Greater Bay Area）係香港電視廣播有限公司嘅時事節目，由新聞部製作，2018年2月25號至4月8號香港時間逢禮拜日19:00到19:30喺翡翠台播。内容係探索粵港澳大灣區嘅城市近年面貌，同埋大灣區規劃帶嚟嘅商機同挑戰。
走過1999

《走過1999》係香港歌手張學友嘅第12張國語專輯，呢張唱片係寶麗金被環球唱片收購後，張學友發行嘅首張錄音室專輯。環球唱片喺2005年3月推出佢嘅復刻版CD。

介紹
張學友喺推出呢張唱片前經歷咗寶麗金唱片公司前所未有嘅巨變，喺寶麗金唱片由飛利浦公司賣畀環球公司嘅過程入面，外界不斷揣測張學友跳槽嘅可能性，但1999年夏季環球唱片推出咗佢嘅《友個人99世界巡迴演唱會》令傳言不攻自破。自1999年上半年嘅粵語唱片《有個人》後，佢嘅演唱風格發生咗明顯嘅變化，開始嘗試一啲比較新潮同另類嘅音樂，呢張唱片中包含多首另類風格曲目《壞×5》、《你好毒》等。 而唱片中都不乏日後被認為係經典嘅國語流行歌曲，其中就有《心如刀割》、《她來聽我的演唱會》。其他行大眾路線喺當時流行一時嘅歌曲還包括《二分之一的幸福》、《認床》、《走過1999》等。
走為上計

走為上計，又叫走為上策、走為上，係三十六計入面嘅第36個計策，歸類入敗戰計，內容係唔夠人打就要識得撤退。
走稅

走稅或逃稅（英文：tax evasion）係指用唔合法手段唔交稅，屬於犯罪。
走西口

走西口（粵拼：zau2 sai1 hau2）係清代到民國時河北、山西、陝西人移民內蒙古中部地區嘅移民潮，同落南洋、闖關東合稱爲清朝三大移民潮。呢場移民潮分兩波，民國初年時內蒙漢人達300萬。

所謂「西口」
「口」係指明長城嘅關口，原先係軍防重地，喺大明同蒙古通關互市之後，變成漢蒙貿易通商口岸，其中有兩處最緊要，一個係河北張家口，稱爲「東口」；遞個係山西右玉縣嘅殺虎口，稱為「西口」。不過喺走西口嘅過程中，「西口」唔係殺虎口嘅專稱，而係張家口以西、晉北陝北同內蒙嘅長城沿綫各口，呢啲都可以叫做「西口」。

前史
明代前半期，畀朱元璋逼退漠北嘅北元一直同明朝敵對，長城地方一直戒備。1571年，蒙古土默特部首領俺答汗同明朝達成隆慶合議，漢蒙之間先通關互市，喺長城地方交易。呢陣時就有一啲內地唐人私自出長城去蒙古做生意。
清兵入關之後，將蒙古人睇成係同盟，於是想隔開蒙漢，所以封禁蒙古，唔准漢人自己出關入蒙，而且沿住長城北面劃咗南北闊五十里、東西長兩千里嘅禁區，禁區內唔準耕田、遊牧，年年燒荒，所以禁區內嘅泥好肥，變成咗黑土，畀啲人嗌做「黑界地」。
不過唔同封禁滿洲咁嚴格，順治曾經畀小批嘅冀晉陝農民去蒙古墾荒，不過必須春去秋回，唔准喺長城北定居，亦唔准帶家眷，所以蒙古地方始終係蒙地。從明朝後期到清初，就有唐人去蒙古，不過未成為移民潮。

第一波浪潮
喺康熙時，社會穩定，人口增加，尤其係康熙推行攤丁入畝，話「滋生人丁，永不加賦」，人口就爆炸增長，人多地少越來越明顯，呢時朝廷放鬆蒙古封禁，畀部分蒙地開墾，於是內地唐人大規模移民出去。

第二波風潮
從光緒到民國時，中國內憂外患。1901年，中國簽《辛丑條約》，其中規定中國要畀巨額賠款，清廷爲咗籌款，全面放禁蒙古，然後墾荒農民要交「押荒銀」，畀咗錢就可以有土地永久使用權，史稱「清丈土地」。同時沙俄北方壓境，攞咗中國嘅外東北、外西北，中國嘅對策係「移民實邊」，號召內地百姓移民邊疆，於是有好多唐人過咗去。

地理原因
走西口移民最多係山西嘅西部、北部同陝西北部，呢帶屬黃土高原，環境認真差：植被少，地赤，多災。光緒初年發生咗場丁戊奇荒，旱災多年，好多地方種唔到嘢，各地饑荒。有山西民歌唱「河曲保德州，十年九不收，男人走口外，女人挖野菜」。
而內蒙古嘅河套平原就喺隔籬，淨隔咗條長城，反而一馬平川，地力好，水草茂，至關鍵係地廣人稀，所以有大把晉陝災民湧入呢度。主要有歸化城（呼和浩特）、伊克昭盟（鄂爾多斯）、烏蘭察布、包頭、巴彥淖爾。

晉商同內蒙城市化
大多數移民係農民，去到耕田，亦有係商人，晉商係中國大商幫，有好多就係起家自旅蒙貿易。
康熙年間蒙古就有晉商，最初嘅晉商係跟住平定準噶爾叛亂嘅清軍做隨軍貿易，之後就同沿途嘅蒙古人交易。
政策放鬆之後，越來越多晉商去蒙古，比如乾隆年間有名嘅晉商喬貴發就係後生時移民包頭，先係做當舖夥記，十幾年後搵着啲錢同老友開間商號「復盛公」，之後成為包頭最大嘅商號。有好多內蒙城市係發展自晉商貿易地，比如包頭就有講「先有復盛公，後有包頭城」，而呼和浩特亦類似，佢係貨運重地，亦都係晉商嘅活動之下發展爲內蒙商業中心同大城市。
走西口亦都改變咗山西文化，令佢喺農耕文化當中多咗啲商業文化。

山西文化傳佈
走西口嘅移民源地基本上都係晉語區，所以今日內蒙古中部地方雖然係蒙古自治區，不過當地查實係講晉語嘅，大約有晉語張呼片、五臺片、大包片，都同山西同聲同氣。
因為語言一致，所以佢哋同山西、陝北人屬同一族群，叫做晉綏民系，「晉」係指山西，「綏」係指內蒙古中部。

蒙地漢化
中國歷史上長期以來，長城係漢地嘅北界，胡漢之間長期喺長城拉鋸，闖關東、走西口，令唐人嘅分佈過咗長城。今日滿洲變成東三省，係名副其實嘅漢地，而內蒙古雖然叫自治區，查實好多地方漢人嘅比重大過蒙古族，不過後來中共建制時有蒙古族武裝力量支持，同時蒙古武裝領袖烏蘭夫提出要恢復蒙古族嘅歷史地域範圍，於是就設立咗內蒙古自治區。
喺設自治區之前，呢啲地方其實係設省，因為走西口形成嘅就有兩個：察哈爾省、綏遠省，內蒙古中部之所以嗌「綏」，就在於綏遠。而今日一啲內蒙城市，查實係有唐名，比如呼和浩特嗌「歸綏」。
道德經

道德經係中國古代經書，相傳係公元前600年周史官老子李耳寫嘅。呢本書對中國嘅哲學思想有好大影響。呢本書可能係編集唔同人嘅作品，作者係邊個都家下都重拗緊。
道德風險

道德風險（Moral hazard）係經濟學入面指當一個人唔需要完全承擔冒風險嘅代價，就會係一個誘因令佢去冒風險。最典型嘅例子就係買保險。
道德日

道德日（法文：Jour de la vertu），係法國共和曆入面每年嘅第361日，離年尾重有4日（閏年5日）。
道徹斯特

道徹斯特，或譯多車士打（英文：Dorchester），係英倫多實一個鎮，人口兩萬。
道東書院 (達城郡)

道東書院 (達城郡)係個喺韓國嘅世界遺產，登錄喺聯合國教科文組織嘅世界遺產名錄。
鍾歌羅馥

鍾歌羅馥（英文：Joan Crawford，1904年3月23號—1977年5月10號），係美國女演員，1920年代到1970年代活躍，曾經憑1945年電影《慾海情魔》攞奧斯卡最佳女主角獎。
鍾柯

鍾柯（粵拼：zung1 o1，1995年8月10號—），係中國足球員，廣東廣州人，司職中場，效力緊香港超級聯賽球會R&F富力。
鍾柱鋒

鍾柱鋒，香港電影工作者，曾經憑電影《窄路微塵》入圍第41屆香港電影金像獎最佳編劇。
鍾楚紅

鍾楚紅（Cherie Chung，1960年2月16號—）係香港電影女演員，1980年出道，代表作有《秋天的童話》、《縱橫四海》。
轉換插

轉換插（粵拼：zyun3 caap3，通常叫轉插）係一種特殊插頭，佢哋有好多種頭、可以兼容到唔同嘅插蘇竉，而一般就提供一隻特定標準下嘅插蘇竉作為輸出。有時佢上邊會佮埋好多種唔同標準（英文：Mains electricity by country）嘅插頭，邇種就會喊做萬國插頭。有時佢又帶有USB接口之類畀手機叉電，又甚至乎有埋多個插蘇輸出，邇種有時就會喊做分火喉。
轉移支付

轉移支付（英文：transfer payment），又或者叫政府轉移（government transfer），係政府做收入再分配常用嘅一種做法，指政府直接俾錢或者第啲資源，途中政府唔會攞到任何嘅貨或者服務，簡單講大致上即係政府俾錢但唔攞返任何嘢。
社會福利同補貼都係轉移支付嘅類型。
轉角浣紗街

《轉角浣紗街》（英文：Tales at the Corner）係Viu第二套用「Viu Original」名義出品嘅香港網絡劇集，外判畀本地製作有限公司製作，由楊偲泳、吳肇軒、陳穎欣、湯怡、楊天宇、岑珈其主演，喺2023年11月24號開始上架，總共10集，每集約莫10-12分鐘。劇集用香港大坑浣紗街做背景。
轉換率

轉換率（粵拼：zyun2 wun6 leot2；英文：conversion rate）喺市場學上係指到訪某個網站嘅人當中有幾多俾錢買嘢。
轉校

轉校，又叫轉學校，係因為某種原因，而唔再讀原先讀緊嗰間學校，暫時或者長期，而轉去另一間學校度讀書。轉校嘅學生會畀新學校叫做插班生 ‎。喺廣州同佛山，出現呢種情況叫走讀生。

後遺症
有啲人轉咗校之後有個後遺症，冇心機，因為新地方唔熟，或者好掛住舊學校舊同學。為咗避免後遺症，要轉去有舊同學嘅學校。
轉數快

轉數快（英文：FPS），原名快速支付系統（英文：Faster Payment System），係香港嘅小額實時支付平台，全面接通香港大多數銀行同埋儲值支付工具營運商，畀市民喺任何時間即刻搞掂跨銀行同儲值支付工具嘅即時資金轉帳，包括港紙同人民幣。用家收人錢嗰陣唔使畀戶口號碼人哋，只需要畀預先登記咗嘅流動電話號碼或者電郵地址就得。
轉數快由香港金融管理局統籌，由香港銀行同業結算有限公司負責運作。呢個系統喺2018年9月17號正式命名同埋開放登記，9月30號開放轉帳、支付同收款功能。
「轉數快」呢個中文名源自粵語俗語，本嚟意思係讚人精叻醒目，字面亦可以解做「轉數」（轉帳）嘅速度好「快」。
2023年12月，轉數快同泰國嘅PromptPay互聯，轉數快可以掃描PromptPay嘅商戶二維碼畀錢，反之亦然。

事件
2018年10月，有騙徒用請人做藉口，呃受害人畀身份證同銀行月結單副本，用嚟冒充受害人開通電子直接付款授權，再經轉數快轉走受害人銀行戶口嘅錢，警方隨即立案調查，而金管局亦已經叫停各參與機構嘅電子直接付款授權服務，直到各參與機構諗到點樣可以避免同類漏洞出現，而家已經塞咗漏洞可以用到電子直接付款授權。
轉機 ON AIR

《轉機 ON AIR》（Transfer On Air）係香港電視娛樂製作嘅清談節目，2020年11月16號到2021年1月15號逢禮拜一到五19:30－20:00喺ViuTV播，主持陣容包括陳安立、陳嘉倩、梁業同沈殷怡。
雖然個節目名同上一檔被腰斬嘅《娛樂 ON AIR》都有「ON AIR」字眼，但節目形式完全唔同，呢個節目係由一個藝人主持同幾位空中服務員一齊傾偈（嗰啲空中服務員原本係為咗《娛樂 ON AIR》嘅「空姐有料」環節而招募），當中有唔少集數嘅第二節都會有訪問藝人嘉賓嘅環節。同埋呢個節目再唔係現場直播，亦無提供字幕。另外，原先分拆咗出嚟嘅娛樂新聞節目《3 分鐘熱度》，又變返做呢個節目嘅一個環節。

節目調動
2020年11月25號：由於19:00-20:00要直播《施政論壇2020》，嗰日暫停播映。
2021年1月1號：由於19:00-23:30要轉播《2020年度叱咤樂壇流行榜頒獎典禮》，嗰日暫停播映。
轉移為本機械翻譯

轉移為本機械翻譯（英文：transfer-based machine translation，TBMT）係廿一世紀初機械翻譯嘅一種常見做法。TBMT 分三步：
分析來源語言段字，知段字嘅文法結構係點；
將個結構改變，變成啱目標語言嘅結構；
產生一段用目標語言寫嘅字。
鄧景煌

鄧景煌（1985年1月24號—），綽號「阿奶」，係中華人民共和國同中國香港嘅足球員，司職左後衞或者中堅，家下以借將身份效力香港甲組足球聯賽球會太陽飛馬。
鄧明慧

鄧明慧係香港親中派政治人物兼教育界人士。

選舉經歷
喺2021年9月，佢成為香港特别行政區選舉委員會教育界當然委員。
鄧曉炯

鄧曉炯（粵音：dang6 hiu2 gwing2，英文：Joe Tang Hio Kueng），筆名李爾（粵音：lei5 ji5），係澳門嘅作家兼澳門筆會副理事長。佢喺上海出世，曾經喺南昌同廣州讀過書，高中嚟咗澳門，後嚟開始寫作，尤其鍾意寫啲同澳門史有啦掕嘅歷史小說，仲攞過好多次澳門文學獎，亦創作過好多唔同類型嘅文學作品，譬如係小說同埋兒童劇。
鄧月平

鄧月平（粵拼：dang6 jyut6 ping4，英文：Larine Tang，1997年12月4號—）係香港女演員、模特兒同歌手。

簡歷
鄧月平小學讀沙田循道衛理小學，中學讀東莞工商總會劉百樂中學同當代書院。佢17歲考咗個催眠師牌照。
2016年頭，鄧月平喺銅鑼灣一間泰式餐廳做緊侍應嗰時，畀網友偷拍並上載到高登討論區討論佢嘅身材，因而喺網上走紅，不過亦有網友質疑偷拍者都係做媒。佢之後簽約環球狂熱做藝人。
同年佢參選由電視台ViuTV舉辦嘅選美節目《美選D.n.A》，畀傳媒睇成其中一位大熱門，重有傳媒話佢係「內定冠軍」，不過最後大熱倒灶八強止步。
2017年1月底，鄧月平頭一次參演嘅電影《小男人週記3之吾家有喜》上畫，戲入面佢做鄭丹瑞個女梁喜喜，係第二女主角。同年10月佢亦踏足樂壇，推出頭一隻派台歌《女神經》。
鄧林

鄧林係中國傳說裏面，夸父追日追唔到，死後拐杖發芽所成嗰片樹林。
鄧智堅

鄧智堅（英文：Tang Chi Kin Eric，1982年9月10號—）係香港男演員，2017年開始係無綫電視自由身男藝員。佢係香港演藝學院畢業生。
鄧景輝

鄧景輝（英文：Kelvin Tang；1964年2月15號—2015年12月24號）係香港新聞主播，效力過亞洲電視同無綫電視，有「新聞王子」之稱。
2015年12月24號朝早8點幾，喺香港太古城寶安閣10樓嘅住所墮樓死亡，終年51歲。
酸鹼度

酸鹼度（粵拼：syun1 gaan2 dou6），又叫pH值，符號係pH，係溶液酸鹼程度嘅指標，喺1909年由丹麥生物化學家索倫·索倫聲（Søren Sørensen）提出。

「pH」嘅來源
p：有幾隻講法
第一種講法：德文「Potenz」，係力度、強度噉解。
第二種講法：拉丁文「pondus hydrogenii」，係「氫量」噉解。
第三種講法：索倫遜亂安嘅符，因為佢用過q。喺而家化學界將p寫喺H前頭係話呢個量嘅負對數噉解。
H：氫離子（H+）

（鹼性）
酸鹼度主要通過溶液入面嘅氫離子活度去計。一般情况下（25℃、298K到）：
pH＜7：酸性溶液
pH＝7：中性溶液
pH＞7：鹼性溶液
另外：
pH值可以＜0。例如鹽酸（10mol/L）嘅pH值=−1。
pH值可以＞14。例如火鹼（10mol/L）嘅pH值=15。

公式
pH值嘅計算公式：
H+（有時寫成H3O+）：溶液嘅（水合）氫離子活度，單位係摩爾／升。喺稀溶液入面，氫離子活度≈氫離子濃度。可以用氫離子濃度嚟搞近似計算。
喺一個標準溫度同大氣壓情況：
pH=7嘅溶液：中性
溶液電離出嘅H+＝OH-，始終都係10−14，兩種離子濃度＝1×10−7mol/L。
pH＜7嘅溶液：酸性
溶液電離出嘅H+＞OH−，溶液有酸性。pH值越細，酸性越犀利。
pH＞7嘅溶液：鹼性
溶液電離出嘅H+＜OH−，溶液有鹼性。pH值越大，鹼性越犀利。
但係喺非水溶液或標準溫度同大氣壓情況，pH=7嘅溶液未必係中性，嗰時先睇呢種溶劑喺嗰個環境入面嘅電離常數而決定pH係咪中性。
喺373K（100 °C（212 °F））情況：pH=6係中性溶液。
因為實際入面嘅溶液唔係理想溶液，所以凈用H+濃度嚟計，係未必準，所以點都計唔到好準嘅溶液pH數值。跟住應該要用H+活度嘅計算公式：
噉喺理論入面講：如果知氫離子活度aH+，就知溶液嘅準確pH係乜。

測量
有好多種方法測溶液嘅酸鹼度：
喺測定溶液入面加pH指示劑。
唔同指示劑會按酸鹼度出乜色，再按指示劑寫嘅研究就知pH值係幾多。
用pH試紙（有廣泛試紙同精密試紙之分）。
用玻棒點啲測定溶液放到試紙，再按試紙嘅顏色變化，睇下色卡就知pH值係幾多。但係唔可以查油份嘅酸鹼度，因為油份冇H+，加上pH試紙凈用H+嘅溶液範圍嚟測。
用pH計。
pH計係測量溶液酸鹼度嘅儀器，通過酸鹼嚟揀電極測溶液嘅pH值。pH計可以精確到0.001。
酸雨

酸雨係受污染嘅降水，因為有二氧化硫、氮氧化物等嘅空氣污染物，令到雨水變得酸，pH值5度樓下。
酸種包

酸種麵包係用發酵咗嘅麵粉整成嘅麵包，靠嘅係天然存在喺環境之中嘅乳酸菌同埋依士。酸種麵包食落有 zaam6 酸味，亦比較用依士發嘅包擺得耐。酸味係乳酸菌喺發酵嗰時整出嚟嘅乳酸味。
酸菜魚

酸菜魚，係一味起源自四川嘅菜式，用到酸菜、泡辣椒、辣椒乾、花椒同魚肉片一齊煮，味道又酸又麻辣。
酸葡萄

食唔到嘅葡萄係酸嘅，係《伊索寓言》入面《狐狸與葡萄》，嘅一個出名對白。呢個又叫做「酸葡萄心理」。
故仔講狐狸想食葡萄，不過又食唔到，所以就唱衰佢，話：「唔使講咁嘅葡萄，梗係酸㗎啦！」
酸梅湯

酸梅湯，係中國一種傳統嘢飲，用烏梅、桂花、冰糖煲成，多數都係雪凍飲。
酸沼

酸沼（英文：Bog），又叫泥炭沼澤，係有大量酸性泥炭嘅濕地，累積大量苔蘚植物。
酸辣湯

酸辣湯係中國四川著名嘢食，亦係開胃佳品之一。材料有筍、冬菇、肉絲、蛋花、木耳、豬紅、豆腐、黑醋、胡椒粉或者乾辣椒。好多中國嘅食客都相信酸辣湯有醒酒嘅功效。唔同國家有唔同嘅酸辣湯，例如泰國嘅冬蔭功。

食譜
材料：豆腐、肉絲或者魚漿、雞蛋、木耳、蔥花、豉油、黑醋、胡椒粉、粟粉、鹽、麻油。
做法：先將豆腐、木耳切成細絲，肉絲加鹽同生粉之後放入油鑊炒熟。煲度加入一大碗水煮滾。然後將豆腐絲、木耳絲同炒好嘅肉絲放入煲度。水滾之後根據大概2：1嘅比例放入豉油同黑醋，份量可以根據自己嘅口味調整，放入適量嘅鹽調味，用兩湯勺粟粉打芡，加入適量嘅胡椒粉，再放入打散嘅雞蛋、蔥花，再加少少麻油，就完成。
酸梅

酸梅係種口立濕，將梅用醋、糖、鹽醃成，味道酸中帶甜，日本比較流行。
酸瓜

酸瓜即係醃青瓜，係用到鹽水同醋醃嘅青瓜，好多漢堡包都會夾一細塊做餡。
遠藤溪太

遠藤溪太（粵拼：jyun2 tang4 kai1 daai6；日文：遠藤 渓太(Endō Keita)；1997年11月22號—）係日本足球員，神奈川縣橫濱人，司職中場，效力橫濱水手。
遠藤璃菜

遠藤璃菜，係日本嘅一個女藝人同埋配音員。
遠藤敬佑

遠藤敬佑（1989年3月20號—）係日本足球員，司職前鋒，效力藤枝MYFC。
遠藤祐里香

遠藤祐里香，係日本嘅一個前女藝人同埋前配音員。
遠藤純

遠藤純（2000年5月24號—）係日本足球員，踢中場，曾經喺2019年間為日本女子足球代表隊出場12次。佢代表日本參加過2019年FIFA女子世界盃。
遠藤所六

遠藤所六，臺灣政治人物，曾經做過日治時期臺南市尹。
遠藤擬鮟鱇

遠藤擬鮟鱇（學名：Lophiodes endoi）係鮟鱇科擬鮟鱇屬嘅其中一個種。
遠藤昌浩

遠藤昌浩（1970年8月15號—）係日本足球員，司職後衞，曾經喺1994年爲日本足球代表隊出場8次。
鑲嵌藝術

鑲嵌藝術（英文：mosaic）係指由一柞物料砌埋一齊形成嘅藝術圖案，常用於建築物嘅裝飾。
鑲白旗

鑲白旗係大清八旗嘅其中一個，由和碩肅親王做旗主。
鑲紅旗

鑲紅旗係大清八旗嘅其中一個，由多羅克勤郡王做旗主。
鏈結串列

鏈結串列（英文：linked list）係一種攞嚟裝相關嘅數據嘅循序存取嘅數據結構。一條鏈結串列由若干件叫做節點（node）嘅數據組成，每個節點含有一個值（可以係單一數據，或者概念上係任何數據結構）同下一個節點嘅位置。當要喺鏈結串列入面搵任何一個節點裝嘅數據嘅時候，就一定要由頭開始，跟住條鏈，順次序噉嚟搵，冇得話（例如好似陣列噉）隨機存取是但一件數據，不過鏈結串列好處係可以容易噉由柞數據當中攞走其中一件而唔使重新排過嗮柞數據（一個陣列攞走咗其中一件再排過就要改嗮後面嗰啲數據嘅位置數值）。
喺低階嘅層次，下一個節點嘅位置通常係指指標。但係鏈結串列亦都可以作為一種抽象概念，運用喺例如陣列之上；喺呢類情形，下一個節點嘅位置就未必係指標，例如，如果鏈結串列係建立喺陣列上面，下一個節點嘅位置就會係整數嘅陣列索引值。
鏈嘅終結係用一個冇可能嘅位置表示。例如，如果位置係指標，呢個冇可能嘅位置喺 C 語系叫做 NULL（數值通常係零）；又例如，如果位置係陣列索引值，冇可能嘅位置可以用負數代表（如果索引唔可以係負數）；又或者，喺某一啲嘅高楷語言，呢種冇可能嘅位置可以係唔同嘅一種數據類型（或者物件類型），或者甚至係唔存在。

例
例如以下嘅 Python 碼（睇埋物件導向編程）：
class Node:
    # Node 係個物件類別
    def __init__(self, data):
        self.data = data  # Node 裝住件數據 (data)
        self.next = None  # 亦帶有 next（下一個 Node 係乜），呢個值初始化嗰陣係 None
鏈結串列係 Lisp 嘅基礎。如果有任何一個串列 a，a 嘅頭一個節點嘅值就叫做 (car a)，下一個節點開始嘅鏈就叫 (cdr a)，即係第二個節點係 (car (cdr a))，如此類推。
鏈黴素

鏈黴素係頭一隻對付肺癆嘅抗生素，亦係頭一隻氨基糖苷類抗生素，由美國化學家華克斯曼喺1943年發現。
鏈莢豆屬

鏈莢豆屬（粵拼：lin2 gaap3 dau6 suk6，學名：Alysicarpus ），係豆目豆科蝶形花亞科嘅其中一個屬。
鏈複形

喺數學入邊，鏈複形係一種代數結構，由一列嘅阿貝爾羣（或者模）構成，而且連續兩個羣之間都有一個同態，一個同態嘅映像喺下一個同態嘅核入邊。畀一條鏈複形，可以計佢嘅同調，同調係用嚟度佢啲映像同下一個核之間差幾多。如果同調係零，即係每一個映像都啱啱好等於下一個同態嘅核，呢種鏈複形就叫正合序列。
上鏈複形同鏈複形好似，差別係佢嘅同態方向係掉轉嘅，對應嘅同調會叫做上同調。
喺代數拓樸入邊，對一個拓樸空間可以定義奇異鏈複形，係由啲「由單純形打去嘅連續函數」組成，個鏈複形入邊嘅同態就係睇呢啲函數限制落去啲單純形嘅邊界嗰陣係點。對應嘅同調叫做奇異同調，可以作為一個拓樸空間嘅不變量。
同調代數呢門學科會研究鏈複形，不過鏈複形可以用落好多唔同嘅學科到，抽像代數、伽華理論、微分幾何、代數幾何都用得到佢。

定義
一個鏈複形就係一列嘅阿貝爾羣（或者模）..., A0, A1, A2, A3, A4, ...，連續兩個之間有一個同態連接著，呢個同態通常叫邊界算子或者微分：dn : An → An−1，而且佢哋連續兩個複合埋一齊係零映射，寫出嚟就係dn ∘ dn+1 = 0，或者唔要個標記嘅話，就寫做d2 = 0。成條鏈複形亦都可以咁樣寫出嚟：
上鏈複形係鏈複形嘅對偶概念，係一列嘅阿貝爾羣（或者模）..., A0, A1, A2, A3, A4, ...，連續兩個之間有一個同態dn : An → An+1連接著，符合dn+1 ∘ dn = 0。呢個同態通常叫上邊界算子或者上微分，同樣可以好似鏈複形咁寫出嚟：
An或者An入邊個標號n一般叫做度或者維度。鏈複形同上鏈複形嘅分別在於，鏈複形入邊微分係會降低個維度，而上鏈複形入邊係會增加維度。所有可以喺鏈複形上邊定義嘅嘢都可以定義落去上鏈複形度，唯一係要調整返呢個增加/降低維度，同埋會加一個「上」（co-）字。喺呢篇文入邊，定義會落喺鏈複形度。
有界鏈複形係指嗰啲得中間有限個唔係零，其他左邊同右邊嘅都全部係零嗰啲鏈複形。例子有有限單純複形嘅奇異同調對應嘅鏈複形。一條鏈複形如果超過咗某個維度N就全部係零嘅話，就叫做有上界，低過某個維度就係零嘅話就叫有下界。明顯一個鏈複形係有界若且唯若佢同時有上界同下界。
鏌

鏌（粵拼：Mok6，Moscovium）係人工合成元素一種，符號Mc，原子序號115，原子重量291。佢密度9.807。
鏈血檀屬

鏈血檀屬（Airyantha ），係豆目豆科蝶形花亞科嘅其中一個屬。
鏌鋣島水雷爆炸事件

鏌鋣島水雷爆炸事件係發生喺中國山東省威海市鏌鋣島海灘上面嘅一次水雷爆炸事件。

經過
由於今次事件無載入到官方正史，衹有當地居民口述，因此好多細節到宜家重未考究清楚。目前大多數人接受嘅版本係：大概係喺1944年8月或者9月，一粒水雷漂徂上山東威海鏌鋣島嘅某個海灘。當地居民唔知道係乜嘢，於是紛紛圍觀。有個大膽嘅人用把鐵鎚去敲打水雷，結果敲中引信，水雷爆炸，圍觀嘅村民死傷慘重，但係具體人數已經難以考證。

後續
喺電視紀錄片《客從何處來》裡面，歷史學家衣琳話俾收藏家馬未都知：鏌鋣島水雷爆炸發生嘅地點，係馬未都阿爸馬丹林嘅鄉下南窪村，而馬丹林當年衹有9歲嘅細佬都被水雷炸死，爾個好可能係直接導致馬丹林參加抗日部隊嘅原因。
鏈結數據結構

例如鏈結串列（linked list）可以話係最出名嗰隻鏈結數據結構。
金寶湯

金寶湯（Campbell's）係一間起源自美國嘅罐頭湯公司，1869年開業，而家佢嘅產品賣去全世界超過120個國家同地區。
金屬

喺化學入面，金屬係一啲隨時會釋放電子，成為離子，而喺元素形態時又以金屬鍵鍵形式存在嘅化學物質。佢哋有時會被形容為一堆畀電子圍住嚟轉，成為結晶體嘅正離子。金屬亦係元素三大分類之一，同半金屬與及非金屬並列。硼（B）至到釙（Po）嘅一條對角綫將元素週期表分成兩部分，左下角係金屬，右上角係非金屬，疊住條綫嘅就係半金屬。
大自然裏面非金屬嘅分量多過金屬嘅分量，但係金屬就佔咗元素嘅大部分。常用嘅金屬，例如五金，即係金、銀、銅、鐵、錫，都係元素。
金屬元素嘅所有同素異形體（Allotrope）個樣都閃令令、可延展嘅（Malleability）、可延長嘅（Ductility），全部都係導電體（Conductor of electricity），同埋好嘅導熱體。相比起來講，大部分非金屬元素都好脆 （Brittle），又係啞面，而且唔傳電。金屬傳電係因為佢最面頭嗰個電子殼啲電子都唔係好穩定，鍾意甩出去，所以就出晒去原子同原子之間嘅空隙，形成一個類似「電子海」嘅游離電子層。
大部分金屬都係唔穩定嘅化學物質。當佢哋係金屬，即係重係以元素形式存在嘅時候，會同氧氣產生唔同速度嘅化學作用。快嘅好似鉀同氧氣嘅反應會喺幾秒之內完成，但係鐵同氧氣嘅反應，即係生銹，就要幾個月甚至幾年先至完成，途中重要經過幾個階段。鹼金屬反應最快，其次係鹼土金屬，過渡元素會慢啲，當中例如金、銀、鉑就直情唔會有化學反應。
有啲金屬會自然形成一浸好薄，但係好硬，而且唔透水嘅氧化層，例如鋁、鈦。呢浸氧化層將個金屬物件同外界完全隔絕，成為一個保護層。所以呢啲金屬雖然好易產生化學作用，但係都算係一啲抗侵蝕嘅金屬。呢層天然嘅氧化層比大部分嘅人工保護層防禦力更強，而且可以用陽極電鍍 （Anodizing）嘅方法加厚。
金屬嘅氧化物係鹼性嘅。要防止金屬嘅鏽蝕，除咗以上講過嗰浸天然防禦層之外，重可以靠電鍍同埋髹油。
金屬空氣電池

金屬空氣化學電池係一種化學電池，陽極用固體金屬嚟造，陰極用空氣，係氧氣，氧溶喺水質，或極性非質子溶劑嘅電極之中。
電池放電嘅時候，空氣之中嘅陰極進行氧化還原反應，而金屬造嘅陽極就氧化。
呢一類電池嘅能量密度、能量存量比較一般嘅鋰電池（鋰離子）為高， 齋睇同樣重量大細，相比之下，金屬空氣電池用得耐啲。但係陽極、催化劑、電解液各方面都有種種嘅問題，未能夠大量普及咁用。
金屬探測器

美國士兵使用金屬探測器，2002年。
金屬探測器係一種用來探測金屬嘅電子儀器，最啱用來搵收埋喺第啲嘢入邊嘅金屬，或者埋喺地下嘅金屬物件。
金寶

金寶係款起源自英國嘅甜品，通常都係用生果（最常見係蘋果）加埋牛油、麵粉、砂糖撈埋一大盤攞去焗，直到面頭脆卜卜，切件上碟。
金寶京

金寶京，係大韓民國嘅一個女藝人同埋歌手。
金屬樂隊

金屬樂隊（Metallica）係美國一支重金屬搖滾樂樂隊，1981年就經已喺加州洛杉磯成立，一路唱到而家。
金屬活性序

金屬活性序，又叫金屬活動性，簡稱活性序，係同金屬活性有關嘅序列。化學家就係用呢張表去望下某金屬會唔會同某有反應、置換其他金屬等等，好有用。

點睇
最上邊嘅金屬最活潑，有鹼金屬（銫最勁），最下邊嘅金屬最唔活潑，好似金等。活性序由上至下慢慢減小。呢張表係由金屬同酸、水、氧氣等其他嘢嘅反應同反應速率、程度而決定。
我哋可以用渠去判斷溶液入面唔同金屬離子會唔會置換對方。例如放一塊鋅落硫酸銅溶液，點知鋅會唔會置換出銅？可以去睇下活性序，鋅前過銅，所以活性高過銅。喺失去電子方面，鋅易過銅，會置換出銅，形成硫酸鋅同銅。
其實金屬可唔可以同酸反應，都關活性序事。金屬同酸反應，可以講成置換出氫。氫喺鉛同銻之間，前過氫嘅金屬可以同酸反應，其他就唔得。
金屬色

金屬色多數解任何好似平滑金屬表面噉反光嘅顏色，有時包埋常見於金屬表面嘅氧化物嗰啲唔反光嘅顏色。佢哋嘅細緻命名通常會包含「金」、「銀」或「銅」，偶然用到「鐵」。

金色
想搵第二個意思嘅話，請睇金黃。
狹義嘅金色用嚟形容帶黃色，鏡式反光嘅嘢，例如純黃金；廣義上，唔反光，淺黃、啡黃或橙黃嘅嘢有時都算。

銀色
想搵第二個意思嘅話，請睇銀灰。
狹義嘅銀色用嚟形容唔帶色、帶白色或帶灰色，鏡式反光嘅嘢，例如純白銀；廣義上，唔反光，白色或淺灰色嘅嘢有時都算。

銅色
想搵第二個意思嘅話，請睇銅紅。
狹義嘅銅色用嚟形容帶啡紅色，鏡式反光嘅嘢，例如純紅銅；廣義上，唔反光，與此顏色好接近嘅嘢有時都算。

辨異
「金」、「銀」、「銅」及「鐵」皆各自解一種金屬元素及與其有關之若干顏色。日常講「金色」或「銀色」時，一般都同時傳遞咗「反光」嘅意思，不過講及「銅色」時，通常要特別提及「炅面」或「啞色」；後者比較常稱作「銅紅色」。高純度嘅金及銀都唔容易變質，而以金或銀做膽嘅常見合金，同非合金者喺外觀上嘅分別唔算大，因此呢兩個字所表達嘅顏色範圍唔廣。高純度嘅銅叫做紅銅，表面頗容易變質，期間會逐漸產生幾種唔同顏色嘅雜質；以銅做膽嘅常見合金有白銅、黃銅及青銅等，其外觀同非合金者嘅迥義，而佢哋雖然喺化學上比較穩定，但係都會慢慢被氧化，顏色一樣係變化多端，由此衍生出「青銅色」及「古銅色」等意思差好遠嘅形容詞。「鐵」幾乎只見於「鐵鏽色」一詞；冇腐化，純度高嘅鐵及以鐵做膽嘅常見合金之外觀，算係「銀色」、「灰色」或「黑色」等，唔叫「鐵色」。

註釋
本文每個「反光」皆取其用於閒話時之意思，而唔係佢嘅嚴謹科學定義。
郡

郡係漢字文化圈地區用嘅一個政區分級。

譯做郡嘅政區
漢字文化圈以外嘅政區，亦會用到「郡」去譯，一般用落君主制嘅國，譬如英國嘅郡。
郡司健太朗

郡司健太朗（1992年7月6號—）係日本足球員，司職前鋒，效力過YSCC橫濱。
郡尉

郡尉（英文：Lord-lieutenant）係國王陛下係郡裏面既代表，呢啲代表首先係由首相建議，然後再由國王陛下任命既。喺古代既英國，郡尉係要負責組織郡內既民兵，呢個傳統去到1871年取消咗。但係實際上，要到1921年，郡尉先至正式失去咗喺有需要既時候號召郡內既健全男子（able-bodied men）參戰既權利同義務。
依家既郡尉只係一個榮譽銜頭，通常係俾縣裏面退休咗既知名人士。

起源
郡尉喺正式場合著既制服，呢啲制服反映咗郡尉呢個位既軍事沿革。英國既郡尉制服包括帽上面既玫瑰皇冠徽章同埋肩章。

英格蘭同埋威爾斯
1540年代，國王亨利八世（King Henry VIII）開始喺英國既幾個郡嗰度任命郡尉，同埋將當時司法行政官（英文：Sheriff）既軍事職能移交俾佢哋。郡尉要負責佢管治既郡既民兵（Militia）、義勇兵（Yeomanry）同埋志願兵。郡尉係呢啲部隊既指揮官，負責任命呢啲部隊既軍官。呢啲任務都係臨時性既，只有喺需要既時候，例如蘇格蘭或者法國入侵既情況下，先至要做。

北愛
1921年北愛爾蘭（北愛）建立既時候，郡尉既任命沿用之前既做法，繼續透過北愛總督任命郡尉。 現在，北愛既郡尉係由國王陛下直接任命既。

蘇格蘭
蘇格蘭既郡尉可以用蘇格蘭皇家旗幟
雖然哥連蓮茜（Colin Lindsay）伯爵喺1688年被任命做快富（Fife）既郡尉，哥連之後亦都有幾個郡尉俾國王陛下任命咗，不過要到1794年先至得到皇家花令紙（Royal Warrant）授權喺蘇格蘭永久設立郡尉。到咗1797年，立咗《民兵法》之後，郡尉先至有權組建同埋指揮自己郡裏面既民兵部隊。
郟縣

郟縣係中國河南平頂山一個縣，總面積737平方公里，人口57萬。
郡大夢

郡大夢（1997年9月11號—）係日本足球員，司職前鋒，效力大阪飛腳。
郟氏

郟（粵拼：gaap3）係唐人姓氏，喺《百家姓》裏頭排第317位，而家經已冇乜人用。
呢篇郟氏係同姓氏有關嘅楔位文章，重未寫完嘅。麻煩你幫手充實佢。
虎媽來了

《虎媽來了》（英文：Tiger Mum），係星加坡新傳媒私人有限公司製作嘅時裝電視劇，由黃碧仁、姚玟隆、陳欣淇、方偉傑、馮偉衷、羅美儀同埋李心鈺領銜主演，陳漢瑋同楊偉烈特別客串，監製係鄔毓琳。電視劇喺2015年4月9號起喺新傳媒8頻道（SD / HD）首播。
由於劇情有教育意義同埋正能量，《虎》劇大受觀眾支持，收視率連續衝破百萬大關。大結局嘅收視率去到106萬5000 。女主角黃碧仁繼復出作《三個願望》後，所主演嘅劇集接連打破百萬收視，以至媒體封佢為收視靈丹。
虎之門Hills站

虎之門Hills站（日文：虎ノ門ヒルズ駅／とらのもんヒルズえき Toranomon Hiruzu eki），又譯做「虎之門之丘站」，係位於日本東京港區嘅一個地鐵站，由東京地下鐵營運，日比谷綫服務，代號為H-06。呢個站喺2020年6月6號啟用，以附近大廈群虎之門之丘（日文：虎ノ門ヒルズ）命名，係東京地下鐵系統最新嘅站，亦係官方中文譯名唯一一個有拉丁字母嘅站。
虎丘區

虎丘區係中國江蘇蘇州一個市轄區，總面積258平方公里，人口57萬。
虎坊路

虎坊路（粵拼：fu2 fong1 lou6；簡化字：虎坊路）係中國北京嘅南北走向道路，喺西城區。南邊從南橫東街同北緯路嘅交界開始，一直去到北邊嘅騾馬市大街同南新華街、珠市口西大街嘅交界。

敘述
全長660m，闊23米，雙向4車道。
虎姑婆

《虎姑婆》(白話字：Hó͘-ko͘-pô)，係喺臺灣等地流傳嘅民間故仔，喺臺灣多地都係家傳戶曉。個故仔講到山上面嘅老虎精化身為老太婆，喺夜晚拐帶同食細路，成日畀人攞嚟嚇細路。
虎地

虎地（Fu Tei）係香港新界屯門區一笪地方，大概喺藍地南面、紅橋北面，而家主要有嶺南大學同富泰邨。
虎坊橋站

虎坊橋站（粵拼：fu5 fong1 kiu4 zaam6；簡化字：虎坊桥站）係北京地鐵7號綫嘅車站，2014年12月28號營運，喺西城區珠市口西大街、騾馬市大街同南新華街、虎坊路嘅交界。
開興

開興係大金皇帝完顏守緒嘅第二個年號，相當於公元1232年，前後總共1年。
開羅宣言

開羅宣言係中國、英國、美國三國領袖1943年喺埃及開羅舉行開羅會議，之後對大日本發一份宣言應將中國東北、台灣、澎湖歸還畀中華民國同歸還所佔領嘅島嶼，史稱「開羅宣言」。
開羅會議

開羅會議係第二次世界大戰後期嗰陣由中國、英國、美國三個同盟國大國開嘅會議，喺1943年11月23號到26號喺埃及首都開羅開，出席代表包括中國嘅蔣中正、英國嘅丘吉爾同美國嘅羅斯福，會後發佈《開羅宣言》。
開耀

開耀（681年九月—682年二月）係唐高宗李治用嘅第十二個年號。用做1年多啲。因為太子李顯個嫡長子李重潤出世，唐高宗非常開心，等到孫子滿月，就大赦天下，改元做永淳。
開篷車

開篷車係車頂可以開閂嘅私家車，用摺得嘅篷取代固定車頂。
維基同享有多媒體嘅嘢：Convertibles
鑽石牌

鑽石牌（粵拼：zyun3 sek6 paai4）係中國內地嘅一個老字號商標，喺1964年註冊，而家係廣州輕出集團屬下嘅商標，亦係中國最早嘅家電品牌之一。呢個牌子專門搞風扇、電磁爐、煤氣爐、抽油煙機、消毒櫃、攪拌機、榨汁機、飲水機等好多個類嘅產品。佢啲產品喺亞洲同歐洲地區都有得賣。
鑽石花

鑽石花，小說一部，衞斯理系列第一本，倪匡所寫。介紹主角衞斯理出場。故事講隆美爾寶藏，當中海底得出鑽石花。故事並無靈異。
故事以黃俊掉鑽石落海起，跟住爭奪藏寶圖，同唐天翔鬥到星架坡。之後去到科西嘉，遇到黑手黨。

角色
黃俊，石菊師兄，施維婭／羅菲情郎
石菊，黃俊師妹，黎明玫親生，情傾衛斯理
唐天翔，故事一直叫佢死神之稱，黑幫頭目，跛腳，槍法如神，鍾情黎明玫。
黎明玫，石菊之母，衛斯理所愛。
石軒亭，黃俊師父、石菊之父。搞過黎明玫。
大師伯，姓陰，衛斯理師伯。
G領事，想得到核子原料
經理人，同衞斯理打理生意
佩特，納粹餘黨
福萊克，納粹餘黨
范朋，黑手黨頭目
尼里，黑手黨頭目
納爾遜，警官，衞斯理好友
錢七手，扒手。
金二，衞斯理師父
施維婭／羅菲，黃俊情人，潛水得鑽石
蔡博士，醫術高強
鑾披汶頌堪

鑾披汶·頌堪陸軍元帥（泰文：พิบูลสงคราม，1897年7月14號—1964年6月11號）係泰國軍人、政治人、獨裁者，第3任泰國首相（1938年—1944年、1948年—1957年）。

生平
鑾披汶原名貝·奇達桑卡，爵名鑾披汶·頌堪，喺泰國暖武里府嘅一個農民家庭出世。佢係潮泰混血兒 ，阿爸姓吳，祖籍潮州。1916年喺曼谷陸軍軍官學校畢業，後到法國留學。
1934年9月出任陸軍副總司令同國防部長。1938年12月披耶·帕鳳告退時接任首相兼任國防部長、內務部長同陸軍總司令等職，集大權於一身，開始長達54年嘅軍人專裁統治。
佢奉行親日外交，同德國、意大利、日本等軸心國結盟，奉行泛泰主義方針，對外挑起邊境糾紛，對內煽動泰人同華人嘅民族隔閡。1942年1月25號，鑾披汶政府向英國、美國宣戰，自任陸海空軍元帥。
1944年7月，泰國駐美國大使社尼·巴莫帶領嘅自由泰人運動發動軍事政變，佢被迫辭職。
1945年10月以戰犯罪名被捕入獄。次年獲釋。1948年重返政壇任首相；1957年，國防部長沙立·他那叻元帥發動政變成功，鑾披汶逃亡國外，定居日本。
1964年6月12號，因心臟病死喺東京。
鑽石山殯儀館

（英文：Diamond Hill Funeral Parlour），係香港一間由東華三院董事局殯葬服務委員會營辦嘅非牟利殯儀館，位於九龍鑽石山蒲崗村道181號，於1977年7月25號正式啟用。

簡介
鑽石山殯儀館設有三間大禮堂，八間靈寢室，房口禮堂設施每日最多可同時舉行十一個喪禮，而且更設有穿梭專車來往黃大仙港鐵站，方便親友致祭。鑽石山殯儀館同萬國殯儀館採用中央資源系統，共用六部靈車同一部八人載客車。
鑽石電池

鑽石電池係一種原子能電池， 概念最早係喺碧仙桃大學威斯紀念塔2016年11月25號嘅年度講座提出。鑽石電池攞用剩石墨粒產生嘅輻射推動，石墨粒嚟自核反應堆嘅控制棒同埋石墨反應堆。鑽石電池發出嘅電力好細，但係可以用到成千年。
鑽石電池將Beta 衰變放出嘅電子轉成電流。將碳-14造成似鑽石（ en:diamond-like carbon，DLC）嘅結構裏頭，再用人造鑽石包實佢， 阻擋輻射。
鑽竉

鑽竉，又寫做鑽窿、鑽孔，係種物料加工方式，用鑽頭將一件固體由佢表面鑽出圓形細竉，喺木工、金工都會用到。
鑽石山火葬場

鑽石山火葬場（英文：Diamond Hill Crematorium）係香港一個由食物環境衛生署管理嘅火葬場，位於九龍黃大仙蒲崗村道199號。正門入口門廊牌坊有一副對聯，上聯「造物本無憑須知哲同歸愚同萎」，下聯「陰陽今異路但願留者壽去者安」。
因為鑽石山火葬場鄰近富山邨，而舊時又有富山公眾殮房（實際喺沙田區大圍）附設火葬場，過去有啲市民會混淆兩者，但隨住新界（沙田）法醫學大樓取代咗富山公眾殮房，唔會再出現混淆嘅情況。
鑽石酒家

鑽石酒家係香港舊時一間酒樓，1947年開張，創辦人係創辦鏞記嘅甘穗煇。舖頭初時響中環皇后大道中，曾經響1950年、1967年同1968年先後響尖沙嘴、旺角、灣仔開分舖。1974年，總舖搬到上環德輔道中267-275號龍記大廈。1980年代，分舖陸續執笠，得總舖繼續經營。最後總舖響2002年都執埋。不過響2013年，鑽石酒家重新用自己個名做招牌出鮑魚罐頭同埋XO醬。
陳文輝

陳文輝（Chan Man Fai，1988年6月19號—）係香港一足球員，司職中場或者前鋒，家下效力香港超級聯賽球會南區足球會。
陳文鴻

陳文鴻，香港親中派人士。
陳曾經做過香港理工大學中國商業中心總幹事同埋香港大學亞洲研究中心研究員，亦曾加入匯點，為匯點六子之一。陳文鴻曾經到日本法政大學、慶應大學同埋澳洲阿德雷德大學訪問研究。

政治參與同經歷
佢係香港親中派嘅成員。
佢亦支持香港基本法第23條立法，喺2020年5月，佢曾經參與一份由「23同盟」、「香港政研會」同「民眾聯席」等多個激進親中派團體發起嘅聯署，要求就基本法23條立法，聯署內容又以黑暴攬炒形容香港反送中運動示威者嘅行為。
陳文英

陳文英（Katrina Leung，又叫Chan Man Ying、Chen Wen Ying），中國特工代號「Luo Zhongshan」，美國特工代號「Parlor Maid」，係一個雙面間諜。佢曾經同時做美國聯邦調查局（FBI）嘅線人同中國國家安全部（MSS）嘅間諜。2003年4月9號，佢俾美國司法部檢控，控罪指佢非法複製國防情報。2005年1月6號，因為控方行為不當，佢嘅控罪撤銷，但控方上訴成功。結果陳文英經控辯協商，喺2005年12月16號認咗輕啲嘅罪名。
陳文超

陳文超，香港親中派人士。

政治參與同經歷
佢係香港親中派嘅成員。
佢亦支持香港基本法第23條立法，喺2020年5月，佢曾經參與一份由「23同盟」、「香港政研會」同「民眾聯席」等多個激進親中派團體發起嘅聯署，要求就基本法23條立法，聯署內容又以黑暴攬炒形容香港反送中運動示威者嘅行為。
陳文郁

陳文郁（1925年11月20號—2012年12月8號），係台灣蔬果育種家，台南縣永康人。喺台灣俾人叫做「西瓜大王」，皆因佢自己研發過成285種西瓜，據講佔咗世界西瓜種類嘅成四分一。1968年創辦咗農友種苗公司，後尾又做過農友社福基金會董事長，積極參與慈善活動。陳叔喺2012年嘅農友公司週年當日辭世，享壽88歲。

農產品研究
陳叔一生培育過唔少嘅新品種蔬果，總數過千，擅長研發西瓜、葫蘆科蔬菜（南瓜、茄子、黃秋葵）呢幾樣。整過嘅品種，包括咗無籽西瓜、黃皮紅肉嘅「黛安娜」西瓜等200幾種西瓜新品種（西瓜種子品種佔全球四分一），同埋聖女小番茄、蜜世界哈密瓜、新世紀哈密瓜、紅皮南瓜、綠色苦瓜、白色茄子、迷你冬瓜等蔬果。

榮譽
2000年入選《天下雜誌》影響200「開拓」嘅代表人物。
2006年獲發現頻道《台灣人物誌》選為6名主角之一，介紹佢喺農業領域上嘅成就同故事。
錶行

錶行，或者表行，係賣鐘同錶嘅鋪頭。有啲重有修理錶嘅服務，例如換電池。
錶面皿

錶面皿（英文：Watch glass ），又喊做錶玻璃，係實驗室用開嘅一種玻璃器皿，個外形係一片帶啲凹嘅圓載玻片。

用途
一般攞來盛啲要觀察嘅化學藥品，亦可以㔶埋燒杯嚟唔至於完全密實嘅情況下、減慢啲內容物嘅蒸發與及防止啲塵入到去。
錶面皿得名自個樣似懷錶塊玻璃。英語有時會稱大種嘅錶面皿做鐘面皿（clock glass）。
鍋爐跳掣

無人鍋爐房。鍋爐跳掣會搖距通知。
鍋爐跳掣，掣一種，鍋爐有問題，超過安全範圍，就會跳掣，以保安全。跳咗掣之後，鍋爐就會熄，亦會開唔着。跳掣原因繁多，要逐項查，有嘢塞咗，有嘢壞咗，就至常見。
現今鍋爐未必有人駐守，然而一跳掣，就會發訊通知工程師。
錶板

錶板係車上面一組顯示架車狀態嘅儀錶，好似車速錶、轉速錶、里程錶、油量錶咁。
鍋貼

鍋貼係種中國嘢食。北方舊式煮法，係用鍋煎麪餅，無餡。後來至演變出有餡煎餃呢個品種。
錳嘅同位素

錳嘅同位素有32個，只係得55Mn（錳-55）係穩定，其餘嘅都係唔穩定。

圖表
備註：有#嘅數據代表冇經過實驗嘅證明，只係理論推測，而用咗括號括係代表數據唔確定。
錼

錼（粵拼：Noi6，英文Neptunium），又叫鎿，係一種元素，符號Np。「錼」係而家港澳台用嘅譯名，唔同地區翻譯唔同，而家大陸、新加坡係用嘅譯名係「镎」，台灣曾經將佢翻譯成「釢」。原子序號93，原子重量237.0482。佢密度20.45，溶點913.15，沸點4273，電負度有1.36。
維基同享有多媒體嘅嘢：
Neptunium（類）
鍆

鍆（粵拼：Mun4，Mendelevium）係一種人工合成嘅放射性化學元素，佢嘅化學符號係Md，佢嘅原子序數係101，屬於錒系元素之一。
它最早係1958年合成嘅。
鍆嘅拼音名係以發明元素周期表嘅季米特里·門捷列夫而改嘅。
鍆-258係最穩定嘅同位素，佢嘅半衰期有51.5日。
維基同享有多媒體嘅嘢：
鍆（類）
鍋田亞人夢

鍋田亞人夢（1991年5月1號—）係日本足球員，司職前鋒，效力過清水心跳，及福岡黃蜂。
金利豐金融

金利豐金融集團有限公司（港交所：1031）係香港金融公司，主要做大型借錢傍買賣空殼公司等生意。前身係「錶準時國際集團有限公司」，1996年喺香港交易所主板上市，當時業務係造錶。
金剛手菩薩

金剛手菩薩係大乘佛教嘅一位菩薩，屬「八大菩薩」其中一位，手執金剛杵。
金剛旅神團

《金剛旅神團》（Travel With King Kong And The Beauties ）係香港電視娛樂製作嘅遊埠節目，由金剛、陳俞希、沈殷怡、余逸思、練美娟主持，喺2020年3月2號到3月20號逢禮拜一到五23:00-23:30喺ViuTV播。呢個節目係金剛繼《C9旅行團》之後第二個主持嘅ViuTV遊埠節目，但今次就由幾位後生女主持做拍檔一齊去日本玩，而金剛女朋友梁云菲亦喺其中一啲集數客串出鏡。
金剛

鑽石：又叫金剛石。
金剛 (藝人)：去咗香港娛樂界嘅臺灣藝人
金剛 (播音員)：香港播音員
金剛 (1933年電影)：1933年嘅美國電影。
金剛 (1976年電影)：1976年嘅美國電影。
金剛 (2005年電影)：2005年嘅美國電影。
金剛山：南韓有好多個金剛山嘅地名
金剛 (角色)：電影金剛系列嘅怪獸角色
大金剛：任天堂遊戲人物
金剛棒：一種法具
金剛力士
鐵金剛：間牒電影系列。
金剛型戰艦：日本海軍嘅巡洋戰艦。
變形金剛：機械人角色。
金剛郡：北韓嘅郡
金剛山地：日本關中地區大阪府同奈良縣之間嘅山地。
金剛站：大阪府狹山市南海高野線嘅車站
金剛組：公元578年成立嘅日本企業，係世界最古老嘅企業。
金剛 (測量)：日本高知縣嘅企業
金剛自動車：大阪府嘅企業。
金剛番長：週日少年周刊嘅漫畫作品
金剛氏：日本嘅氏。
陽光列車

《陽光列車》（英文：Morning Express）係星加坡新加坡電視機構嘅電視劇，由劉謙益、黃碧仁、郭舒賢、麥皓為、范雯芳、陳漢瑋等主演，總共20集，1995年播出。
陽光海岸

陽光海岸（Sunshine Coast）係澳洲昆士蘭第三大城，亦係全國第九大城，人口約莫30萬。
陽光運動公園站

陽光運動公園站係新北捷運安坑輕軌嘅一個車站。
陽光寇弟

陽光寇弟（粵拼：joeng4 gwong1 kau3 dai6；英文：Cody Simpson；1997年1月11號—），又譯做寇弟閃臣（粵拼：kau3 dai6 sim2 san4）或寇弟閃遜（粵拼：kau3 dai6 sim2 seon3），全名叫寇弟羅拔閃臣（kau3 dai6 lo4 bat6 sim2 san4；英文：Cody Robert Simpson），係澳洲一位流行歌手，而家係美國大西洋唱片公司旗下嘅一位歌手。

生平
閃臣喺1997年喺澳洲昆士蘭州黃金海岸出世，佢有兩個後生嘅兄妹 閃臣喺細個嗰時，曾經喺昆士蘭游水錦標賽攞過2次金牌。 曾經一度喺肯力臣嘅教練帶領之下，去咗米阿密游水俱樂部度做游水訓練。 佢阿媽安治喺一間志願者俱樂部度做嘢。

加入娛樂圈
寇弟閃臣喺2012年10月25號，美國內華達州搞嘅一次演唱會入面嘅演出。
到咗2009年3月，佢俾澳洲ABC電視台嘅730報告（英文：The 7.30 Report）節目度正式簽約而加入娛樂圈。佢發佈嘅第一個專輯係2010年5月10號發佈嘅「iYiYi」專輯，跟住第二份專輯喺2010年9月20號發佈嘅「Summertime」專輯。 閃臣喺2010年6月，由於佢家庭要求去大西洋唱片度錄音，先至移咗去美國加州洛杉磯度定居， 結果喺嗰個月重去咗日出嘅節目出鏡。2010年6月22號，節目宣佈陝普臣會參加2010年Camplified巡迴賽同第啲作家一齊去成個美國巡遊。而呢個巡遊從2010年6月5號開始，一直到2010年8月4號結束。 而嗰年其它嘅巡迴賽，包括咗喺2010年10~11月期間，覆蓋咗美國9個州嘅中學巡迴賽。 喺2010年12月21號，重發佈咗Extended Play同4U嘅專輯。而EP專輯包括咗5首歌，其中有四首未發佈過嘅。 2011年5月，閃臣喺澳洲悉尼嘅Westfield Miranda廣場度搞咗個番薯演唱會，結果就冇搞到。之後喺澳洲嘅一間電視台節目——The Kyle & Jackie O Show節目入面解釋，實際佢唔係俾番薯搞搞震，係有其他人員因安保原因而臨時叫停先至取消咗呢場演唱會。
響2019年9月到10月播映嘅第一季蒙面歌手，佢演出嘅『機械人』就嬴咗冠軍。
陽光巴士

陽光巴士控股有限公司係載通國際有限公司嘅附屬公司。專門提供屋邨巴士、員工及學童接送專車、購物商場穿梭巴士、跨境巴士營運等各種非專營巴士服務。
集團現時係香港第二大非專營巴士公司，截至2006年年底，擁有330架旅遊客車。

旗下國內公司
根據中國大陸規定，除獲豁免嘅公司之外，所有經營國內客運服務嘅公司唔可以以全外資身份經營。陽光巴士同內地嘅合作伙伴組成以下公司（俗稱「牌頭」）經營跨境巴士服務：
深圳香蜜湖開大旅遊運輸有限公司
廣東奔力業威旅遊客運有限公司
湛江永銳旅遊客運有限公司
廣東中旅直通客運有限公司
陽光平流層號

停喺瑞士禾州披耶訥機庫嘅陽光平流層號。



最大航程
超過24小時
陽光平流層號[暫譯]（法文：SolarStratos）係一項由瑞士飛機師拉斐爾·多姆莊（Raphaël Domjan）發起嘅太陽能飛機計劃，目標係製造一部可以飛到平流層嘅純太陽能飛機。

歷史
2012-2013：可行性研究。
2014年3月17號：正式立項。
2014-2015：完成飛機設計並開始製造。
décembre 2016年12月7號：飛機發佈。
2017年5月5號：一號原型機喺披耶訥首飛成功。
2018：計劃飛到平流層。
2019：計劃開始研發載客型號及空中通訊中繼站型號。
陽光兔仔兵

《陽光兔仔兵》（英文：Jojo Rabbit）係一套2019年上畫嘅喜劇電影。由泰格·韋替替做導演同編劇，改編Christine Leunens（英文：Christine Leunens）嘅2008年小說《Caging Skies》。盧文·格芬·戴維斯、湯瑪仙·麥簡絲、泰格·韋替替、莉寶·韋遜、史蒂芬·默錢特、阿爾菲·阿倫、森·洛維爾同施嘉莉·祖安遜主演。呢套戲奪得2019年多倫多影展觀眾票選獎；導演更加係自編自導自演，親身做希特拉。原著《Caging Skies》係好黑暗抑壓，但韋替替就用佢一貫嘅黑色幽默風格去講一個咁沉重嘅議題。而套戲啲演員有用德國口音去講英文，配合返電影個背景。
陽光兔仔兵入圍92屆奧斯卡六個獎，包括最佳電影、最佳改編劇本、最佳剪接、最佳女配角、最佳服裝設計同最佳藝術指導。最後陽光兔仔兵攞左最佳改編劇本，韋替替斬獲人生第一個奧斯卡小金人。

劇情
喺二戰嗰陣納粹德國洗腦教育下，十歲豆丁祖祖（盧文·格芬·戴維斯）熱血又愛國，一心要加入希特拉青年團，更幻想出搞鬼嘅希特拉作為知心好友。但善良又充滿愛心嘅祖祖，因為唔肯殺可愛兔仔，俾團友排擠。一日，佢發現阿媽（施嘉莉·祖安遜）秘密喺屋企收留咗個猶太少女（湯瑪仙·麥簡絲）…

演員
盧文·格芬·戴維斯 - 祖祖·貝茲勒（Johannes "Jojo" Betzler），10歲，熱血、天真德國細路，希特拉青年團嘅成員。
施嘉莉·祖安遜 - 蘿斯·貝茲勒（Rosie Betzler），祖祖啊媽
湯瑪遜·麥肯錫 - 艾莎·寇（Elsa Korr），17歲，蘿斯秘密幫嘅猶太少女
泰格·韋替替 - 阿道夫·希特拉（Adolf Hitler），祖祖幻想出來嘅朋友（唔係真嘅希特拉）
森·洛維爾 - 基辛道夫上尉/K上尉（Captain Klenzendorf "Capatin K"），祖祖在希特拉青年團訓練營及辦公室嘅啊sir
莉寶·韋遜 - 拉姆小姐（Fräulein Rahm），祖祖喺青年團訓練營，青年團辦公室嘅老師之一
史蒂芬·默錢特 - 狄爾茲上尉（Captain Deertz），納粹黨嘅蓋世太保，分隊隊長
阿爾菲·阿倫 - 芬克爾（Finkel），基辛道夫上尉左右手
阿奇·葉茲 - 約奇（Yorki），11歲，祖祖嘅摯友，希特拉青年團嘅成員。

製作
本身導演2012年已經寫好劇本，當時佢甚至都未成名。但後來又有其他戲拍，搞到要拍完雷神奇俠3之後，2017年先再重啟。
陽光路上

《陽光路上》係香港歌手黎瑞恩主唱嘅一首粵語流行歌，1994年推出，收錄喺同名大碟同埋同名細碟。首歌改編自日本歌手松田聖子嘅《大切なあなた》（解做「重要嘅你」），由松田聖子同小倉良作曲，向雪懷填詞。呢首歌係粵語樂壇入面其中一首經典嘅勵志歌。

翻唱版本
2018年，鞋履品牌ECCO用《陽光路上》做廣告歌，並將首歌重新編曲得較為輕快活潑，由Robynn & Kendy主唱。
2022年，恒生銀行亦用《陽光路上》做廣告歌宣傳私人貸款，由佢哋嘅虛擬代言人「虛擬KOL Hazel」主唱，編曲風格被指同Robynn & Kendy主唱嘅版本相似。
雪梨城市鐵路

雪梨城市鐵路（英文：Sydney Trains）係澳洲一個服務雪梨嘅鐵路系統，有9條線，由政府全資擁有同營運。
雪梨城市鐵路糅合咗地下鐵路、市區鐵路、同埋近郊鐵路嘅特色，提供市區及市郊嘅快速公共運輸服務。
新南威爾斯州嘅鐵路系統由兩個機構負責：其中一個就係雪梨城市鐵路，負責營運市區同埋近郊線（簡單講，只係喺雪梨嘅範圍）；另外一個機構就係新州鐵路，負責營運遠郊線同埋城際線（簡單啲講就係雪梨範圍以外營運鐵路，包括去到坎培拉、墨爾本，布里斯班等地嘅火車）。
雪梨列車同埋新南威爾斯州鐵路遠郊線都採用澳寶卡（Opal Card）無接觸式嘅自動售票系統。
雪梨天鵝隊

雪梨天鵝隊（Sydney Swans）係澳洲新南威爾士一支澳式足球隊。
佢哋嘅主場喺悉尼市區，2005年得到全澳足球總決賽嘅冠軍。贏咗西海岸鷹隊一分。2006年總決賽輸返畀鷹隊，亦係為一分。